**A Magyar Anyagvizsgálók Egyesületének**

***módosításokkal egységes szerkezetbe foglalt***

**Alapszabálya**

**A MÓDOSÍTÁSI JAVASLATOK KORREKTÚRÁVAL KIEMELVE LÁTHATÓK**

1. **Az Egyesület neve:**

**Magyar Anyagvizsgálók Egyesülete**

Rövidített neve: **MAE**

1. **Az Egyesület székhelye:**

1191 Budapest, Üllői út 206. B épület, II. lépcsőház. I. emelet 111.

1. **Az Egyesület célja**

Az Egyesület létrehozatalának az a célja, hogy tagjai szakmai és érdekképviseleti tevékenységét összefogja a következő területeken:

* Az 1897-ben alapított és a II. Világháború végén megszűnt Magyar Anyagvizsgálók Egyesülete hagyományainak ápolása,
* érdekegyeztetés, érdekvédelem,
* szakmai információs tevékenység,
* szakmai közreműködés a szabványosításban,
* szakmai képzések szervezése, lebonyolítása, a szakmai kultúra javítása,
* a vizsgálószemélyzet képzésének és tanúsításának magasabb szakmai színvonala érdekében kifejtett tevékenység,
* szakmai képviselet nemzetközi szakmai szervezetekben.

Az Egyesület a fenti céljai elérése érdekében

* összegyűjti és összehangolja tagjai véleményét a tagságot érintő szakmai és egyéb kérdésekben,
* közvetíti a tagság megfogalmazott és összehangolt véleményét a döntéshozóknak, dolgozik az anyagvizsgálók kedvezőbb szakmai, jogi és gazdasági környezetének, jogi szabályozásának megteremtése, valamint a speciális szakmai igények érvényre juttatása érdekében,
* segítséget nyújt a tagoknál folyó szakmai munka fejlesztéséhez a nemzetközi tapasztalatok, az új eredmények elterjesztésében, átvételében,
* jártassági vizsgálatokat szervez,
* szakmai konferenciákat, bemutatókat és tanfolyamokat szervez, írott szakanyagokat ad ki,
* képviseli az anyagvizsgálók érdekeit a hazai és külföldi társszervezeteknél.

1. **Az Egyesület tagsága**

Az Egyesületnek egyaránt lehetnek természetes és jogi személyek a tagjai.

Az Egyesületnek csak az a természetes személy lehet a tagja, aki betöltötte a 18. életévét, polgárjogi cselekvőképessége nem korlátozott, továbbá a MAE céljaival egyetért és a jelen Alapszabályt magára nézve kötelezőnek elfogadja.

Az Egyesületnek csak azok a Magyarországon bejegyzett jogi személyek lehetnek a tagjai, akik a MAE céljaival egyetértenek, és a jelen Alapszabályt magukra nézve kötelezőnek elfogadják.

1. **Az egyesületi tagok jogállása tagok jogai és kötelességei, a tagsági viszony**
   1. **A tagok jogai****és kötelezettségei**
2. Az Egyesület minden tagja azonos szavazati joggal rendelkezik, és részt vehet az Egyesület működését érintő minden kérdésről rendelkezni jogosult közgyűlés döntéshozatalában. Tisztségre bármelyik tag választhat és válaszható.
3. Az egyesület tagjait egyenlő jogok illetik meg, és egyenlő kötelezettségek terhelik,
4. Az Egyesület minden tagja jogosult a gazdasági tevékenységük során jelezzék azt, hogy tagjai az Egyesületnek, de csak azon személyek és szervezetek hivatkozhatnak az Egyesületre, mint támogatóra, akik a Szakmai Etikai Kódexben foglaltaknak eleget tesznek
5. A tag tagsági jogait személyesen, illetve közokiratba vagy teljes bizonyító erejű magánokiratba foglalt meghatalmazással gyakorolhatja.
6. A tagsági jogok forgalomképtelenek és nem örökölhetők.
7. A tag köteles Közgyűlés által meghatározott tagsági díj határidőben történő megfizetésére.
8. A tagok – a tagdíj megfizetésén túl – az egyesület tartozásaiért saját vagyonukkal nem felelnek.
9. A tagok kötelesek, az Alapszabályt betartani; az Alapszabályban megfogalmazott célok megvalósítását elősegíteni¸a Szakmai Etikai Kódexet betartani, elfogadni és tevékenységük során figyelembe venni az Egyesület szervei által hozott döntéseket. A tagok nem veszélyeztethetik az Egyesület céljainak megvalósulását
   1. **A Szavazati jog gyakorlásának feltétele**

A Közgyűlésen az Egyesület tagja, mindaddig, amíg a tagsági joga fennáll személyesen, illetve közokiratba vagy teljes bizonyító erejű magánokiratba foglalt meghatalmazással gyakorolhatja a szavazati jogát.

* 1. **A tagsági viszony keletkezése és megszűnése**
     1. **A tagsági jogviszony keletkezése**

1. Az egyesületi tagság az alapításkor az egyesület nyilvántartásba vételével, az alapítást követően a belépési kérelemnek az Elnökség általi elfogadásával keletkezik.
2. Az Elnökség annak a személynek a belépési kérelmét fogadhatja el, aki a belépési kérelmében
   1. elfogadja az Egyesület céljait
   2. magára nézve kötelezőnek ismeri el az Egyesület alapszabályát,
   3. vállalja a Közgyűlés által meghatározott tagsági díj határidőben történő megfizetését és
   4. vállalja az Egyesület tagjaira előírt egyéb kötelezettségek teljesítését, különösen az Egyesület tevékenységében történő rendszeres részvételt és az Egyesület céljának megvalósítására irányuló folyamatos közreműködés kötelezettségét.
3. A tagfelvételi kérelmet az Elnökséghez kell benyújtani.
4. A tagfelvételi kérelemről a kérelem benyújtását követő 30 napon belül az Elnökség határoz.
   * 1. **A tagsági jogviszony megszűnése**

A tagsági jogviszony megszűnik

a) a tag kilépésével;

b) a tagsági jogviszony egyesület általi felmondásával;

c) a tag kizárásával;

d) a tag halálával vagy jogutód nélküli megszűnésével.

A tag tagsági jogviszonyát az egyesület képviselőjéhez intézett írásbeli nyilatkozattal bármikor, indokolás nélkül megszüntetheti.

A kilépő vagy kizárt tag sem a befizetett tagdíj visszatérítésére, sem a gazdasági tevékenységből keletkezett vagyonból rá eső rész kifizetésére nem tarthat igényt.

* 1. **A tagsági jogviszony felmondása**

Az alapszabály a tagságot a 5.3.1. b) pontban foglalt feltételhez köti.

Ha a tag nem felel meg a tagság feltételeinek, az Egyesület a tagsági jogviszonyt 30 napos felmondási idővel írásban felmondhatja. A felmondásról az Elnökség előterjesztésére az Egyesület közgyűlése dönt.

* 1. **A tag kizárása**

1. A tagnak jogszabályt, az egyesület alapszabályát vagy közgyűlési határozatát súlyosan vagy ismételten sértő magatartása esetén, illetve, ha a tag olyan magatartást tanúsít, amely az Egyesület tekintélyét, szakmai hírnevét jelentősen csorbítja vagy veszélyezteti (lásd a részletes szabályokat is tartalmazó Szakmai Etikai Kódexben lefektetett viselkedési normákat) a Közgyűlés – bármely egyesületi tag vagy egyesületi szerv kezdeményezésére – a taggal szemben kizárási eljárást folytathat le.
2. A tag kizárására irányuló kezdeményezést az elnökséghez kell bejelenteni. A bejelentett kezdeményezést az elnök vagy az elnök akadályoztatása esetén bármely Elnökségi tag terjeszti a közgyűlés elé. A kizárásra irányuló eljárás megindítását a közgyűlés határozattal rendeli el. A kizárás elrendelésére irányuló eljárásban a személyek meghallgatására, a tényállás tisztázására, a jegyzőkönyv felvételére, a határozati javaslat előterjesztésére, megtárgyalására, és a határozathozatalra az Alapszabályban foglaltak az irányadóak.
3. A tag kizárását kimondó határozatot írásba kell foglalni, és indokolással kell ellátni; az indokolásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségről való tájékoztatást. A határozatot a taggal írásban közölni kell.
4. A kizárásról rendelkező határozattal szemben fellebbezésnek nincs helye, a kizárt tag az Egyesület székhelye szerint illetékes törvényszéktől kérheti a közgyűlési határozat felülvizsgálatát.
   1. **Az Egyesület szervezete**

Az Egyesület szervei a következők:

* Közgyűlés,
* Elnökség,
* Számvizsgáló Bizottság,
* Szakmai Etikai Bizottság,
* Szakmai bizottság(ok).
  1. **A Közgyűlés, a közgyűlés hatásköre**

Az Egyesület legfőbb döntéshozó szerve a Közgyűlés.

A tag jogosult a közgyűlésen részt venni, szavazati jogát gyakorolni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni.

A Közgyűlés kizárólagos jogkörébe tartozik:

* az Egyesület szétválásának,valamint egyesülésesének kimondása,
* az Alapszabály, a Szervezeti és Működési Szabályzat, valamint a Szakma Etikai Kódex elfogadása, módosítása,
* a tisztségviselők, úgymint az Elnökség, a Számvizsgáló Bizottság és a Szakmai Etikai Bizottság tagjainak megválasztása,
* az Egyesület évenkénti költségvetésének jóváhagyása,
* az Elnökség, a Számvizsgáló Bizottság és a Szakmai Etikai Bizottság évenkénti beszámoltatása, az előző évi munkájukról szóló beszámoló elfogadása,
* a tagsági díj évenkénti megállapítása.
  + 1. **A Közgyűlés összehívása és napirendje**

1. A közgyűlés évente legalább egy alkalommal ülésezik.
2. A közgyűlést az elnök – akadályoztatása esetén az Elnökség bármely tagja – írásban a javasolt napirend közlésével az Egyesület székhelyére vagy a tagok többségének előzetes jóváhagyásával meghatározott más helyre hívja össze. A közgyűlést elektronikus vagy papíron kinyomtatott meghívóval kell összehívni. A közgyűlési meghívó elküldése és a közgyűlés napja között legalább tizenöt napnak kell eltelnie
3. A közgyűlési meghívó a b) pontban foglaltakon túl tartalmazza határozatképtelenség esetére a megismételt közgyűlés időpontját, helyét és az eltérő határozatképességi szabályokra vonatkozó figyelemfelhívást.
4. A napirendet a meghívóban olyan részletességgel kell feltüntetni, hogy a szavazásra jogosultak a tárgyalni kívánt témakörökben álláspontjukat kialakíthassák.
5. A közgyűlés napirendjére tűzött ügyekre vonatkozóan az ügyvezetés a tagnak – kérelmére – köteles felvilágosítást adni.
   * 1. **A napirend kiegészítése**
6. A közgyűlési meghívó kézbesítésétől vagy közzétételétől számított három munkanapon belül a tagok és az egyesület szervei a közgyűlést összehívó szervtől vagy személytől a napirend kiegészítését kérhetik, a kiegészítés indokolásával.
7. A napirend kiegészítésének tárgyában a közgyűlést összehívó szerv vagy személy jogosult dönteni. Ha a napirend kiegészítése iránti kérelemről a közgyűlést összehívó szerv vagy személy nem dönt vagy azt elutasítja, a közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában.
   * 1. **A közgyűlés ülésezése**
8. A közgyűlés – a közgyűlés eltérő döntése hiányában – nem nyilvános; azon a tagokon és az ügyvezetésen kívül a közgyűlés összehívására jogosult által meghívottak és a közgyűlés határozata alapján tanácskozási joggal rendelkező személyek vehetnek részt.
9. Ha a közgyűlést nem szabályszerűen hívták össze, az ülést akkor lehet megtartani, ha az ülésen a részvételre jogosultak legalább háromnegyede jelen van, és egyhangúlag hozzájárul az ülés megtartásához.
10. A szabályszerűen közölt napirenden szereplő kérdésben hozható határozat, kivéve, ha a részvételre jogosultak legalább háromnegyede jelen van, és a napirenden nem szereplő kérdés megtárgyalásához egyhangúlag hozzájárul.
11. A c) és d) pontban foglalt esetek körébe nem eső, nem szabályosan összehívott vagy megtartott közgyűlésen elfogadott és ebből az okból érvénytelen határozat az elfogadásának időpontjára visszamenő hatállyal érvényessé válik, ha a határozatot a közgyűlés napjától számított harminc napon belül valamennyi tag egyhangúlag érvényesnek ismeri el.
    * 1. **Jelenléti ív. Jegyzőkönyv**
12. A közgyűlésen megjelent tagokról jelenléti ívet kell készíteni, amelyen fel kell tüntetni a tag, valamint a képviselő útján történő esetén, képviselője nevét és lakóhelyét vagy székhelyét. A jelenléti ívet a közgyűlés levezető elnöke és a jegyzőkönyvvezető aláírásával hitelesíti.
13. A közgyűlésről jegyzőkönyvet kell készíteni, amely tartalmazza
14. az egyesület nevét és székhelyét;
15. a közgyűlés helyét és idejét;
16. a közgyűlés levezető elnökének, a jegyzőkönyvvezetőnek, a jegyzőkönyv hitelesítőjének a nevét;
17. a közgyűlésen lezajlott fontosabb eseményeket, az elhangzott indítványokat;
18. a határozati javaslatokat, a leadott szavazatok és ellenszavazatok, valamint a szavazástól tartózkodók számát.
19. A jegyzőkönyvet a jegyzőkönyvvezető és a közgyűlés levezető elnöke írja alá, és egy erre megválasztott, jelen lévő tag hitelesíti.
    * 1. **Határozathozatal megismételt közgyűlés**
20. Közgyűlés akkor határozatképes, ha a tagok több mint fele (50 % plusz egy fő) jelen van.
21. A közgyűlés a határozatait a jelenlévő tagok egyszerű szótöbbségével hozzák meg.
22. Egyesület tisztségviselőit a Közgyűlés titkos szavazással, egyszerű többséggel választja. Többfordulós választás esetén a második fordulóban legtöbb szavazatot kapottak kerülnek megválasztásra. A tisztségviselők megválasztásának és jelölésének eljárási szabályait a Szervezeti és Működési Szabályzat tartalmazza.
23. Az egyesület alapszabályának módosításához, az egyesület egyesüléséhez és szétválásához a közgyűlés háromnegyedes szótöbbséggel hozott határozata szükséges.
24. Az egyesület céljának módosításához és az egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.
25. Szavazategyenlőség esetén érvényes döntés nem hozható. Szavazategyenlőség esetén szükség szerint addig kell ismételni a szavazást, amíg döntés nem születik.
    * 1. **A közgyűlés rendkívüli összehívása**

Az Elnökség köteles a közgyűlést összehívni a szükséges intézkedések megtétele céljából, ha

a) az egyesület vagyona az esedékes tartozásokat nem fedezi;

b) az egyesület előreláthatólag nem lesz képes a tartozásokat esedékességkor teljesíteni; vagy

c) az egyesület céljainak elérése veszélybe került.

Az így összehívott közgyűlésen a tagok kötelesek az összehívásra okot adó körülmény megszüntetése érdekében intézkedést tenni vagy az egyesület megszüntetéséről dönteni.

* 1. **Az Elnökség**

Az Elnökség az egyesület ügyvezető szerve.

Az egyesület vezető tisztségviselői az Elnökség tagjai.

Az Elnökség hétfőből áll: Elnök, Alelnök, elnökségi tagok.

Az Elnökség tagjait a Közgyűlés választja meg a következő módon:

* Az Elnökség tagjait a Közgyűlés öt évre választja meg az egyesület tagjai közül, úgy, hogy először az Elnök, majd az Elnökség többi tagjának a megválasztása történik.
* A megválasztott elnökségi tagok – megválasztásukat követően – Alelnököt választanak maguk közül.
* Az Elnökség tagjainak újraválasztása nincs korlátozva.

**Az Elnök**

* képviseli az Egyesületet a hatóságokkal, a jogi, illetve a természetes személyekkel történő tárgyalásokon, ügyintézéseken,
* összehívja a Közgyűlést,
* az éves ülésterv alapján rendszeresen összehívja az Egyesület Elnökségét,
* vezeti és szervezi az Elnökség munkáját,
* irányítja és ellenőrzi az Egyesület tevékenységét,
* munkáltatói jogkört gyakorol az Egyesület alkalmazottai tekintetében, a jogszabályokban meghatározott feltételek szerint,
* intézkedik, dönt a Közgyűlés vagy az Elnökség által az ő hatáskörébe utalt ügyekben,
* tevékenységét a Közgyűlési és elnökségi határozatok alapján szervezi,
* egy személyben jegyzi az Egyesületet.

**Az Alelnök**

Helyettesíti az Elnököt annak távollétében, vagy meghatározott időtartamra szóló írásos megbízása alapján és ezen időszak alatt az elnöki jogköröket gyakorolja.

**Az Elnökség tagjai**

Rendszeresen és tevékenyen részt vesznek:

* az Egyesület feladatainak meghatározásában és megvalósításában,
* a határozatok elkészítésében és meghozatalában,
* a Közgyűlés és az Elnökség határozatainak, valamint a felügyeleti szerv utasításainak végrehajtásában, illetve végrehajtásának ellenőrzésében.

**Az Egyesület Elnökségének feladata és hatásköre**

Az Elnökség tagjai jogosultak és kötelesek az Egyesületet érintő körülményeket figyelemmel kísérni, azokkal kapcsolatban javaslataikat, észrevételeiket az Elnökség elé terjeszteni.

Az Elnökség minden tagja felelős a gazdasági, pénzügyi és egyéb kérdésekben hozott elnökségi határozatokért, kivéve, ha valamelyik elnökségi tag ellenvéleményét írásban is kinyilvánította.

Két Közgyűlés között az Elnökség vezeti az Egyesület munkáját. Az Elnökség munkájáról évente legalább egyszer köteles beszámolni a Közgyűlésnek.

Az Elnökség kiemelt feladata:

* az Egyesület tevékenységének irányítása,
* az éves program, a munka- és ülésterv kidolgozása,
* az Egyesület eredményes működéséhez szükséges feltételek megteremtése,
* a Közgyűlések előkészítése,
* az Egyesület költségvetésének a kidolgozása,
* a szakmai bizottságok létrehozása és azok működtetése,
* további, az Egyesület eredményességéhez szükséges bizottság(ok) létrehozása és működtetése.

Az elnökség határozatait a jelenlévők egyszerű szótöbbségével hozza.

**Az Elnökség tagjainak, mint vezető tisztségviselő megbízatás megszűnése**

Megszűnik a vezető tisztségviselői megbízatás

1. határozott idejű megbízatás esetén a megbízás időtartamának lejártával;
2. megszüntető feltételhez kötött megbízatás esetén a feltétel bekövetkezésével;
3. visszahívással;
4. lemondással;
5. a vezető tisztségviselő halálával vagy jogutód nélküli megszűnésével;
6. a vezető tisztségviselő cselekvőképességének a tevékenysége ellátásához szükséges körben történő korlátozásával;
7. a vezető tisztségviselővel szembeni kizáró vagy összeférhetetlenségi ok bekövetkeztével.

Az Egyesület tagjai a vezető tisztségviselőt bármikor, indokolás nélkül visszahívhatják.

A vezető tisztségviselő megbízatásáról a jogi személyhez címzett, a jogi személy másik vezető tisztségviselőjéhez vagy döntéshozó szervéhez intézett nyilatkozattal bármikor lemondhat.

Ha az Egyesület működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított hatvanadik napon válik hatályossá.

* 1. **A Számvizsgáló Bizottság**

A Számvizsgáló Bizottság három főből áll:

* Elnökből és
* 2 tagból.

A Számvizsgáló Bizottság tagjait a Közgyűlés választja meg öt évre. Újraválasztásuk nincs korlátozva.

A megválasztott tagok – megválasztásukat követően – elnököt választanak maguk közül.

A Számvizsgáló Bizottság feladata:

* az Egyesület pénzügyi és gazdasági tevékenysége jogszabályok szerinti végzésének vizsgálata, ellenőrzése,
* a gazdasági és pénzügyi rendelkezések betartásának ellenőrzése.

A Számvizsgáló Bizottság tevékenységéért a Közgyűlésnek felelős, annak tartozik beszámolási kötelezettséggel.

A Számvizsgáló Bizottságnak nem lehet tagja az, aki

* az Egyesület Elnökségének is tagja,
* az Egyesület alkalmazásában áll, vagy
* az Egyesületben gazdasági tevékenységet lát el.

A Számvizsgáló Bizottság tagjainak megválasztásakor különös figyelmet kell fordítani más összeférhetetlenségi helyzetek kiküszöbölésére is (pl.: a Számvizsgáló Bizottságnak nem lehet tagja az Elnökség tagjának a közeli hozzátartozója stb.).

A Számvizsgáló Bizottság észrevételeiről, javaslatairól tájékoztatja az Egyesület Elnökségét, a Közgyűlést (rendkívüli Közgyűlés összehívását kezdeményezheti) és – szükség esetén – a felügyeleti szervet.

* 1. **A Szakmai Etikai Bizottság**

A Szakmai Etikai Bizottság három főből áll:

* Elnökből és
* 2 tagból.

A Szakmai Etikai Bizottság tagjait a Közgyűlés választja meg öt évre. Újraválasztásuk nincs korlátozva.

A megválasztott tagok – megválasztásukat követően – elnököt választanak maguk közül.

A Szakmai Etikai Bizottság feladata:

* A közvetlenül hozzá vagy az Egyesület Elnökségéhez írásban beérkezett panaszok kivizsgálása.
* A Szakmai Etikai Kódexben lefektetett normákat megsértő személy/jogi személy MAE-ből való kizárásának kezdeményezése.

A Szakmai Etikai Bizottság tevékenységéért a Közgyűlésnek felelős, annak tartozik beszámolási kötelezettséggel.

A Szakmai Etikai Bizottságnak nem lehet tagja az, aki

* az Egyesület Elnökségének is tagja,
* az Egyesület alkalmazásában áll, vagy
* az Egyesületben gazdasági tevékenységet lát el.

A Szakmai Etikai Bizottság tagjainak megválasztásakor különös figyelmet kell fordítani más összeférhetetlenségi helyzetek kiküszöbölésére is (pl.: a Szakmai Etikai Bizottságnak nem lehet tagja az Elnökség tagjának a közeli hozzátartozója stb.)

A Szakmai Etikai Bizottság a hozzá beérkező panaszokról, észrevételeiről, javaslatairól tájékoztatja az Egyesület Elnökségét, a Közgyűlést (rendkívüli Közgyűlés összehívását kezdeményezheti).

* 1. **Szakmai bizottságok**

Az Elnökség meghatározott feladatok ellátására eseti vagy állandó jelleggel további bizottságokat hozhat létre.

1. **A tagokra, a vezető tisztségviselőkre, vonatkozó kizáró és összeférhetetlenségi szabályok**
2. Az Elnökség tagjainak személyében olyan ok, tény, vagy körülmény nem állhat fenn, mely a 2013. évi V. törvény, vagy a 2011. évi CLXXV. törvény kizáró, vagy összeférhetetlenségi rendelkezései értelmében e tisztség ellátásában akadályozná, vagy abból kizárná.
3. Az Elnökség tagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.
4. Az Elnökség tagjai feladatait személyesen köteles ellátni.
5. Nem lehet az Egyesület tagja, illetve elnökségi tag az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült.
6. Nem lehet elnökségi tag az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.
7. Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.
8. **Az Egyesület képviselete és jegyzése**
9. Az Egyesület önálló képviseletét az Elnökség elnöke látja el.
10. Az Egyesület képviseletében történő aláírásra az Elnökség elnöke önállóan, míg az Elnökség másik két tagja együttesen jogosult. Az Elnök a képviseletet – esetenként vagy az ügyek meghatározott csoportjára nézve – átruházhatja az Egyesület más tagjára.
11. Az Egyesület bankszámlája feletti rendelkezésre az elnök, és bármelyik elnökségi tag együttesen jogosult.
12. **Az Egyesület vagyona, anyagi forrásai és gazdálkodása**
    1. **Az Egyesület bevételei**

* A tagok által fizetett tagdíj.
* A tagdíj mindenkori éves összegét az adott tárgyévben ülésező első Közgyűlés állapítja meg.
* Személyek, jogi személyek, esetleg állami szervek, alapítványok, más Egyesületek anyagi támogatása az Egyesület részére.
* Rendezvényekből eredő bevételek.
* Elsődlegesen a tagok részére végzett szolgáltatási tevékenység (mint például jártassági vizsgálatok szervezése, szakmai konferenciák, bemutatók, tanfolyamok szervezése, írott szakanyagok kiadása), melyből származó bevétel teljes összegét a célok megvalósítására fordítják.
* Vállalkozási tevékenység, amely nyereségének teljes összegét az Egyesület működtetésére és a célok megvalósítására kell fordítani

Az Egyesület céljai elérése érdekében végzett főtevékenységének TEÁOR’08 száma: 7112 Mérnöki tevékenység, műszaki tanácsadás.

* 1. **Az Egyesület kiadásai**

Az Egyesület kiadásai:

* alapcél szerinti tevékenységhez közvetlenül kapcsolódó költségek,
* gazdasági tevékenységhez közvetlenül kapcsolódó költségek,
* működési költségek (ideértve az adminisztráció költségeit és az egyéb felmerült közvetett költségeket), valamint az értékcsökkenési leírás,
* az előzőkbe nem sorolható egyéb költségek.

Az Egyesület kiadásait az éves költségvetés alapján kell megtervezni, amelyet a Közgyűlés hagy jóvá.

1. **Az Egyesület Szervezeti és Működési Szabályzata**

Az Egyesület működését, az Egyesület szerveinek és tisztségviselőinek részletesebb feladatait, illetve működését érintő, jelen Alapszabályban részletesen nem szabályozott kérdésekről a Szervezeti és Működési Szabályzatban kell rendelkezni, amelyet a Közgyűlés fogad el.A Szervezeti és Működési Szabályzat nem állhat ellentétben az Egyesület Alapszabályával.

1. **Az Egyesület megszűnése**
   1. **Jogutódlással történő megszűnés**

Az Egyesület más jogi személlyé nem alakulhat át, csak egyesülettel egyesülhet, és csak egyesületekre válhat szét.

* 1. **A jogutód nélküli megszűnés okai**

A jogi személy jogutód nélküli megszűnésének általános esetein túl az Egyesület jogutód nélkül megszűnik, ha

a) az egyesület megvalósította célját vagy az egyesület céljának megvalósítása lehetetlenné vált, és új célt nem határoztak meg; vagy

b) az egyesület tagjainak száma hat hónapon keresztül nem éri el a tíz főt.

1. **Záró rendelkezés**

Az Egyesület személyi és vagyoni viszonyaira egyebekben a Polgári Törvénykönyvről

szóló 2013. évi V. törvény (Ptk.) rendelkezései az irányadóak.

A jelen egységes szerkezetben foglalt Alapszabály szövege megfelel a létesítőokirat-módosítás alapján hatályos tartalmának. A jelen egységes szerkezetben foglalt Alapszabályt, amelyben ***a módosítást a fékövér, dőlt betűkkel jelölt rész tartalmazza***

Budapest, 2021. [\*]

**Dr. Czinege Imre**

**Elnök**

**Az Alapszabály egységes szerkezetbe foglalását készítettem és ellenjegyzem Budapesten, 2021. [\*] napján**

……………………………

Dr. Deák József Sámuel

ügyvéd

Dr. Deák József Sámuel Ügyvédi Iroda

1054 Budapest, Széchenyi u. 1/D. A lh. IV. em. 56.

Kamarai azonosító szám: 36058806